BREAKING Guvernul Orban a trecut cu 240 de voturi PENTRU, nici un vot împotrivă, potrivit numărătorii oficiale. ”Vă mulțumesc și aveți încredere în noi” – reacția lui Ludovic Orban

Parlamentul a acordat azi încrederea guvernului Orban cu 240 de voturi din 240 exprimate. Pentru învestirea Guvernului era nevoie de 233 de voturi. Votul a fost secret, exprimat prin bile. Guvernul Orban a beneficiat de votul mai multor parlamentari PSD și Pro România, care au sfidat astfel ordinele de partid, dar și de votul unor independenți.

Ora 17.02: 240 de voturi în total, din care 240 de voturi pentru guvern – anunț oficial al Parlamentului. Guvernul Orban a trecut.

Ora 16.55: Marilen Pirtea și Marcel Vela (PNL) au declarat la ieșirea din sala unde se numără voturile că guvernul Ludovic Orban a trecut cu 240 de voturi Pentru și nici un vot împotrivă

Ora 16.55: Toate cele 240 de bile albe sunt în urma albă

Ora 16.48: Au votat 240 de parlamentari. Urmează numărarea voturilor.

Ora 16.17: Au votat de la PRO România deputații Mircea Banias, Liviu Ioan Balint, Sorin Cîmpeanu, Daniel Constantin, Florea Damian, Meiroșu Emilia. De la PSD – Cristina Burciu, Remus Borza, Marius Bota, Elena Hărătău. De la independenți – Marian Cucșa, Adrian Dohotaru, Mihăiță Găină

Ora 16.12: Au votat 64 de senatori din cei 64 prezenți

Ora 16.07: A votat și senatorul independent Emanoil Savin, fost membru PSD.

Ora 15.59: A votat senatorul PSD Eugen Gioancă, înlocuitorul lui Claudiu Manda, după plecarea acestuia în Parlamentul European, fiind aplaudat de ceilalți parlamentari.

Ora 15.52: Sunt prezenți 241 de parlamentari (178 deputați și 63 de senatori)

Ora 15.51: Ultimele pregătiri procedurale înainte de vot

Ora 15.47: Dezbaterile s-au încheiat, urmează votul.

Ora 15.35: Premierul desemnat Ludovic Orban răspunde observațiilor parlamentarilor:

Dle președinte Dan Barna și colegilor de la USR, să nu aveți niciun fel de îndoială privind angajamentul nostru.

În măsura în care va fi posibil să existe anticipate, dar cu o condiție, să existe un pact politic cu minimum 50% de parlamentari că nu aruncăm țara în aer, cu siguranță vom susține.

Vom avea grijă ca oamenii pe care îi promovăm să nu aibă niciun fel de problemă de integritate și să aibă competențe necesare

Dle președinte Kelemen Hunor, cu siguranță azi votați un guvern responsabil, care va respecta Parlamentul și care știe că Parlamentul exercită controlul asupra Guvernului.

Vom acorda prioritate și resursele financiare care pot fi alocate educației. Nu poți să ceri din primul an să alocăm 6% pentru educație și 4% pentru infrastructură. Bugetul de stat reprezintă cam 27% din PIB, sperăm să creștem colectarea. Dar calculați care sunt cheltuielile esențiale.

Respectul față de comunitatea maghiară noi l-am manifestat de-a lungul timpului și e un respect pe care noi îl acordăm fiecărui cetățean.

Dle Varujan Pambuccian, vă mulțumim pentru sprijin.

Dle Varujan Vosganian, să nu aveți nicio îndoială, vom prioritiza investițiile publice.

Întotdeauna poziția mea a fost toleranță zero față de corupție, toleranță zero față de abuzuri, dar nu noi suntem cei chemați prin lege să sancționăm.

Vom negocia de pe picior de egalitate cu orice partener al României. Și noi trebuie să ne câștigăm statutul de a negocia de pe picior de egalitate și chiar cred că odată cu învestirea acestui Guvern putem să facem acest lucru.

Ora 15.29: Marius Pașcan ia cuvântul în numele PMP:

Toți parlamentarii PMP vor vota Guvernul, dar aveți obligația să opriți hemoragia banului public.

Poporul a cerut 300 de parlamentari, trebuie adoptată legislația necesară în acest sens.

Trebuie îndeplinit și dezideratul pentru alegerea primarilor în două tururi.

Ora 15.26: Varujan Vosganian prezintă punctul de vedere al grupului parlamentar al ALDE:

ALDE va vota Guvernul pentru a nu fi o perioadă instabilitate. Profilul unora dintre miniștrii desemnați ne obligă să fim vigilenți. Am solicitat 12 pucte pe care prim-ministrul desemnat le-a acceptat.

Vă cer în numele ALDE să apărați suveranitatea și demnitatea României.

Ora 15.25: Varujan Pambuccian ia cuvântul din partea minorităților naționale:

Grupul parlamentar al minorităților naționale are 17 deputați, sunt toți prezenți și vor vota Guvernul.

Ora 15.18: Kelemen Hunor vorbește din partea UMDR:

Suntem chemați să vă dăm ceea ce ați dorit, fără inhibiții, fără scrupule. Ați dorit nu doar puterea prezidențială, ci și pe cea executivă.

Azi veți primi ce ați vrut: veți avea puterea și executivă și depinde doar de dumneavoastră dle Orban cum o folosiți.

Nu așteptăm minuni, ci doar o guvernare responsabilă, cu respect pentru cetățeni, gestionarea corectă a treburilor țării, buget echilibrat, fără excese și care să sigure pentru prima dată 6% din PIB pentru educație.

Dle prim-ministru desemnat, aveți șansa să reinstaurați dezbaterea parlamentară.

Dacă ne veți respecta, vă vom respecta și noi și ne vom respecta cuvântul dat.

Aveți și miniștri care nu au ce căuta într-un guvern de centru-dreapta. Responsabilitatea vă aparține.

Adevărata responsabilitate: să nu compromiteți într-un an de zile șansa unei guvernări de centru-dreapta.

Vă urez succes, vă vom vota azi ca să plecați din port către mare, dar suntem cu ochii pe dvs., pregătiți inclusiv să vă sancționăm cu o moțiune de cenzură dacă va fi cazul.

Ora 15.14: Dan Barna ia cuvântul pentru grupul parlamentar USR, după ce grupul PRO România nu a vrut să uzeze de dreptul la cuvânt:

Ne așteptăm ca obiectivele din acordul politic să devină obiective clare, asumate.

E greu de spus dacă a existat de la Cuza încoace o guvernare mai incompetentă decât Guvernul Dăncilă.

Sperăm că e ultima zi a Guvernului Dăncilă la Palatul Victoria și sunt ultimele rămășițe ale regimului Dragnea.

Am văzut un spectacol grotesc prin care oameni onești care construiesc singuri un spital au fost batjocoriți.

Provocarea de a ajunge cât mai repede la alegeri rămâne o temă importantă după alegerile prezidențiale și după ce vom avea adoptat bugetul. Dacă vom da din nou o șansă PSD să revină într-un an va fi eșecul întregii opoziții și ca o bătaie de joc pentru cetățenii care au fost în stradă.

Marea problemă este cum aducem fără penali în funcții publice în realitate.

Am apreciat referirea la acest domeniu și vom fi foarte atenți ca aceasta să se reflecte peste tot unde veți face numiri. E foarte important să ne depesedizăm noi ca societate. E mult mai grav că un primar incompetent batjocorește oameni care construiesc un spital.

Haideți azi să învestim acest guvern și să începem să ne însănătoșim ca țară.

Ora 15.06: Alina Gorghiu ia cuvântul pentru grupul parlamentar PNL, după ce grupul PSD nu a vrut să uzeze de dreptul la cuvânt:

Parlamentarii PNL vor sprijini cu toată forța Guvernul Ludovic Orban. Acești miniștri nu se vor ascunde sub birou, nu vor băga capul în pământ.

Aveți mandat să prezentați adevărul din instituții, fără retușuri, fără cosmetizări.

Aveți parteneriat cu PNL, cu președintele Iohannis. Sunteți unul dintre oamenii politici care nu chinuiește limba română.

Învestirea Guvernului Orban poate fi momentul pentru a încerca să reclădim încrederea între partidele românești.

Ora 14.59: Un singur senator PSD a semnat prezența la ședința Parlamentului: Eugen Gioanca, cel care l-a înlocuit pe Claudiu Manda, după plecarea acestuia în Parlamentul European

Ora 14.27: Ludovic Orban își ține discursul în care reia obiectivele imediate ale guvernului:

Felicit parlamentarii care au decis să fie prezenți, deși nu fac parte din niciuna dintre formațiunile care au susținut Guvernul, parlamentarilor independenți, parlamentarilor PRO România. O mulțumire specială parlamentarilor minorităților naționale și tot ce am discutat rămâne respectat.

Acest guvern are un mandat limitat: durata maximă este de un an de zile și tot ce am inclus în programul de guvernare pleacă de la această constrângere.

La ora actuală, foarte multe instituții riscă să-și lase angajații fără salarii. E fundamentală adoptarea unei OUG de rectificare bugetară, care să permită plățile vitale în toate instituțiile.

Situația pregătirii pentru iarnă este dezastruoasă. Stăm extrem de prost cu stocurile energetice.

România a rămas ultima țară care trebuie să nominalizeze comisarul european.

Trebuie adoptată legea bugetului de stat pentru anul viitor.

O altă urgență care poate fi rezolvată de Parlament, dar un guvern legitim poate rezolva acest lucru: pensionarea anticipată a magistraților. Dacă nu se amână sau abrogă acest termen, justiția va fi blocată complet.

Doar un Guvern învestit de Parlament, doar un guvern legitim poate rezolva problema conducerii parchetelor. Toate parchetele sunt conduse de interimari și care în mod evident nu pot să aplice politica pe care o urmează în domeniul penal statul român.

O prioritate este adoptarea măsurilor pentru evitarea riscului de dezangajare a fondurilor europene. Riscăm să pierdem 600 de milioane de euro în acest an, iar anul viitor 3,2 miliarde de euro, mai ales din cauza că pe POIM nu s-a semnat aproape niciun contract din marile proiecte.

Trebuie să realizăm depesedizarea administrației

Trebuie să ne asumăm să facem o justiție independentă în România, fără ingerința politicului și a altor instituții. Trebuie să ne asumăm ridicarea MCV

Infrastructura de transport: trebuie accelerate toate proiectele. Suntem în risc de dezangajare din cauză că nu s-au semnat proiectele.

Trebuie să oprim tăierile ilegale de păduri.

Voi evita la maxim OUG-urile. Voi fi permanent în dialog cu Parlamentul.

Obiectivul nostru e să restabilim încrederea cetățenilor și a partenerilor noștri strategici în guvernul României

Ora 14.44: Cum arată prezența la ședința a deputaților. De la PSD sunt prezenți 4 deputați, de la Pro România – 7

Ora 14.26: Timpii alocați partidelor (cu amendamentul că unele partide ar putea să nu folosească timpul alocat):

Ludovic Orban: 60 de minute

PSD: 34 minute

PNL: 16 minute

USR: 7 minute

UDMR: 5 minute

PRO România: 5 minute

Minorități: 3 minute

ALDE: 3 minute

PMP: 2 minute

Neafiliați: 3 minute

Ora 14.18: Emanoil Savin (ex-PSD) e și el în sala de plen

Ora 14.15: Probleme cu sistemul electronic de vot. Mai mulți parlamentari reclamă că nu le funcționează cartelele. Acest lucru nu va afecta însă votul de învestitură, care va fi secret cu bile.

Ora 14.14: Ludovic Orban e prezent în plen și face gesturi de captare a bunăvoinței parlamentarilor prezenți:

Ora 14.11: Parlamentarii au ținut un moment de reculegere în memoria fostului parlamentar Sorin Frunzăverde, care a murit ieri.

Ora 14.10: E cvorum la ședința crucială pentru guvernul Orban: 235 de parlamentari prezenți. Întrunirea cvorumului de ședință era o condiție esențială pentru continuarea votului

Ora 14.02: Marius Bota și Emanuel Savin, cei doi ex-PSD-iști, sunt prezenți în plen. Bota a votat moțiunea, Savin nu

Ora 13.56: Deputatul Adrian Dohotaru (ex-USR), a declarat pentru G4Media.ro că va vota guvernul Orban. El nu a votat la moțiune, susținând că nu i-a fost inclusă în textul moțiunii o observație

Ora 13.48: Remus Borza a anunțat și el că va vota guvernul Orban

Ora 13.47: Și parlamentarul independent Mihăiță Găină va vota guvernul, potrivit surselor G4Media.ro.

Ora 13.46: Numele unora dintre parlamentarii Pro România care vor vota guvernul Orban: Daniel Constantin, Sorin Cîmpeanu, Emilia Meiroșu, Mircea Banias, Georgian Pop, Damian Florea

Ora 13.42: Sorin Cîmpeanu și Daniel Constantin (Pro România) au anunțat luni la Parlament că vor vota guvernul Orban și au spus că în total circa 8 parlamentari Pro România vot vota la fel.

13.34: Dan Barna: Votul de azi are miza organizării alegerilor. Facem azi încă un pas necesar pentru a avea un tur doi la prezidențiale fără PSD.

13.30: Boicot total al parlamentarilor PSD, care nici nu au venit în Parlament, cu excepția membrilor Birourilor Permanente

13.29: Liderul deputaților PSD, Alfred Simonis, a declarat că parlamentarii PSD nu vor fi în sală, pentru că cele șase partide care au trecut moțiunea de cenzură trebuie să asigure și cvorumul pentru noul Guvern. „Există presiuni foarte mari pe toți parlamentarii PSD, premierul desemnat oferă funcții fiecărui parlamentar care e dispus să negocieze. Așa se explică și ultimele transferuri. Sunt aceiași 15 parlamentari care și-au negociat și tranzacționat voturile. Sunt și cei care au trecut de la un partid la altul și când a fost dat jos Guvernul Grindeanu”, a susținut liderul deputaților PSD.

13.23: Teodor Meleșcanu a anunțat că va participa la numărătoarea voturilor, deși nu va fi prezent la ședința de plen

13.06: Ludovic Orban le-a transmis astăzi liderilor PNL că vor fi doar doi absenți din blocul partidelor care susțin guvernul: Daniel Olteanu (ALDE) și un deputat de la minorități

13.05: Dacă guvernul trece azi, ceremonia de învestire va avea loc tot azi la Palatul Cotroceni, iar mâine va avea loc prima ședință de guvern, la care va fi adoptată OUG pentru restructurarea executivului

13.00: Ședința va fi condusă de Alina Gorghiu (PNL), dat fiind că președinții celor două camere, Teodor Meleșcanu și Marcel Ciolacu (ambii PSD) boicotează ședința

12.59: Senatoarea USR Nicoleta Dinu, grav bolnavă, e în sală pentru votul decisiv. Din cauza suferinței cronice, ea a lipsit de la votul pentru moțiunea de cenzură

Foto Ludovic Orban: InquamPhotos / Octav Ganea